Oud-nuusman buite Calitzdorp vermoor | Netwerk24
Deur Jackie Kruger 15 April 2021 17:37
Lourens de Villiers (66) is Dinsdag voor sy huis buite Calitzdorp in die Klein-Karoo dood aangetref.
Sers. Chris Spies, polisiewoordvoerder, sê hulle is omstreeks 16:00 ontbied en het op De Villiers se lyk afgekom.
"Die toneel is vir leidrade gefynkam en die motief vir die moord word ondersoek. Die ondersoek is in 'n baie vroeë stadium en niemand is nog in hegtenis geneem nie."
De Villiers se familie het onraad vermoed toe hulle hom nie in die hande kon kry nie.
Hy het die Visarend-eko­kamp buite Calitzdorp bestuur en alleen gewoon.
Hoewel daar nie goeie selfoonontvangs is in die kampeer- en woonwapark nie, kon sy familie deur WhatsApp in kontak met hom bly.
"Ons het 'n WhatsApp-familiegroep. Die naweek het ons gesien Lourens het die groep skielik verlaat. Dit was vir ons vreemd. Ons het hom probeer kontak, maar kon hom nie in die hande kry nie," sê die familie.
Toe hulle teen Dinsdag steeds niks van hom hoor nie, het hulle die polisie gebel om ondersoek in te stel. Dié het toe op sy lyk afgekom. Sy bakkie was weg, maar is blykbaar later gekry.
"Die polisie wou nie vir ons sê hoe hy vermoor is nie," sê hulle.
De Villiers was volgens sy familie baie lief vir diere. Hy was 'n weldoener van die dierewelsynsorganisasie Friends of Calitzdorp Animals (FOCA), en sy drie honde, Bella, Gigi en Lady, word op versoek van sy familie deur vriende van die organisasie versorg. FOCA sê dit duidelik dat die honde deur die voorval getraumatiseer is.
Talle mense, onder wie die veteraan-omroeper Cobus Bester, het oor De Villiers se dood op Facebook geskryf. Die Raad van Militêre Veteraneorganisasies het ook op Facebook medelye met Villiers se familie betuig.